Benirredrà celebra el seu tradicional Porrat aquest cap de setmana
14 gener 2025

## Benirredrà celebra el seu tradicional Porrat aquest cap de setmana14 gener 2025Última actualització: 14 gener 2025

![](../gestion/img/b1eb154aef2b18d934322428141561aff683880f56065895ffe2a0d4ff0580de.JPG)  
  

La regidora delegada de Cultura i Turisme de Gandia, **Balbina Sendra**, i l’alcaldessa de Benirredrà, **Vicky Bordes**, i lhan comparegut hui en roda de premsa per a presentar la nova edició del Porrat de Sant Antoni, que se celebrarà aquest cap de setmana.  
Es tracta d'una festa plena de tradició i activitats per a totes les edats, que se celebra en col·laboració amb diverses associacions locals, i que s’ha convertit en un referent cultural i festiu de la comarca.  
Tal com ha afirmat Sendra, des de Gandia “_participem activament deixant l’Ermita en perfectes condicions perquè puga ser visitada per totes les persones que durant la festa del Porrat s’acosten a Benirredrà per a conéixer una part més del nostre patrimoni_”.  
Per la seua banda, Bordes ha agraït “_el vincle que Gandia i Benirredrà mantenen des de fa anys. La col·laboració ha sigut, és i serà pròxima perquè tenim història i fets comuns_”, i ha detallat la programació prevista. L’alcaldessa de Benirredrà també ha informat que és possible que la programació patisca canvis, ja que la previsió meteorològica indica gran probabilitat de pluja el pròxim divendres.

El Porrat comença el divendres 17 de gener amb la inauguració oficial i el pregó a les 20:00 hores a la plaça de l’Ajuntament, a càrrec de “Ni Fu Ni Fa Events”. Aquest acte comptarà amb pregoners vestits amb indumentària d’època, qui compartiran històries i anècdotes. Posteriorment, a les 21:00 hores, se celebrarà la tradicional cremà de la foguera a la plaça de l’Església, seguida d’una degustació gastronòmica i música en directe amb “La Sede 2.0” a la carpa del carrer Tramuntana.

El dissabte i diumenge, el mercat del Porrat obrirà les seues portes d’11:00 a 14:00 hores i de 17:00 a 22:00 hores, oferint una variada mostra de productes gastronòmics, artesania i entreteniment. Entre les activitats destaquen les visites guiades gratuïtes a l’Ermita de Sant Antoni, tallers infantils, espectacles d’animació i demostracions d’oficis artesanals. A més, quatre impressionants dinosaures recorreran els carrers, oferint un espectacle itinerant únic.

El diumenge, la jornada començarà amb una exhibició de tocs medievals de campanes a les 11:00 hores i culminarà amb l’actuació de la Muixeranga de La Safor a les 13:00 hores. També se celebrarà una missa en honor a Sant Antoni i la tradicional benedicció d’animals. Posteriorment, a les 14:30 hores se celebrarà un gran dinar popular amb les tradicionals cassoles d’arròs al forn a la carpa del carrer Tramuntana.

[Twittear](https://twitter.com/share)